L-Ajruport Internazzjonali ta' Malta, l-MIA, ħabbar li s-sena li għaddiet kienet l-għaxar waħda rekord, b'żieda ta' 7.4% fil-passiġġieri kif ukoll żieda ta' 3 miljuni u sitt mitt elf ewro fid-dħul tal-kumpanija. Iżda minħabba l-pandemija, din is-sena, il-kumpanija rreġistrat tnaqqis sinifikanti fid-dħul u t-traffiku tal-passiġġieri. Madanakollu, il-Kap Eżekuttiv Alan Borg huwa fiduċjuż li l-industrija ser tibda tirkupra sa nofs is-sena d-dieħla. Is-sena li għaddiet qabel bdiet il-COVID-19, il-kumpanija li topera l-Ajruport Internazzjonali ta' Malta irreġistrat sena rekord għall-għaxar darba konsekutiva, b'aktar minn seba miljun u tlett mitt elf passiġġier, 7.4% aktar minn numru ta' passiġġieri li għaddew fl-2018. Id-dħul tal-MIA laħaq il-€100 miljun, €8 miljun aktar mis-sena ta' qabel, filwaqt li rreġistrat qligħ ta' kważi €34 miljun wara t-taxxa, kważi 12% aktar mis-sena ta' qabel. Wara r-riżultati pożittivi tas-sena l-oħra, din is-sena s-sitwazzjoni hija differenti minħabba l-Covid. Bejn Jannar u Ottubru, kien hemm tnaqqis ta' 67% fid-dħul tal-kumpanija u 74% fin-numru ta' passiġġieri li waslu Malta meta mqabbel mal-istess perjodu tas-sena li għaddiet. L-akbar tnaqqis ġie reġistrat meta ġew sospiżi t-titjiriet bejn Marzu u Ġunju, bit-tnaqqis kien ta' kważi mija fil-mija; filwaqt li bejn Lulju u Awwissu meta reġa' fetaħ l-ajruport it-tnaqqis kien ta' kważi 70%. Iċ-Chairman tal-Ajruport Internazzjonali ta' Malta, Nikolaus Gretzmacher qal li dan wassal għal tnaqqis drastiku fid-dħul tal-MIA, iżda jemmen li bis-sagriffiċji li qiegħda tagħmel, il-kumpanija tiflaħ għall-isfidi li għaddejja minnhom bħalissa. Waqt il-konferenza ġenerali annwali tal-kumpanija, il-Kap Eżekuttiv tal-MIA Alan Borg qal li minħabba li d-dħul din is-sena naqas drastikament, minkejja tkabbir rreġistrat is-sena li għaddiet, id-dividend nett li ser jitħallas lill-azzjonisti ser ikun ta' 3 centeżmi, jiġifieri 9 ċentezmi inqas mid-dividend nett li tħallas fl- 2018. Is-Sur Borg qal li f'dan il-perjodu l-kumpanija xorta għaddejja bil-proġetti tagħhom fosthom il-bini ta' parkeġġ għall-vetturi ġdid, u tkomplija tal-pjanijiet għall-bini ta' Sky Parks 2 u Cargo Village, għax jemmen li s-settur tal-avjazzjoni ser jerġa' jqum fuq saqajh. Is-sur Borg qal li minn din il-ġimgħa nfetaħ il-parkeġġ il-ġdid bi spazju għall-aktar minn 1,300 karozza li sar b'investiment ta' €20 miljun.